Interneti püsiühenduse saamine Rahvusraamatukogus 1992. aastal avas uued võimalused. Seni trükisena ilmunud väljaanded alustasid elektrooniliste versioonide ülespanemist veebi, alates 1990-ndate keskpaigast võis infootsingut teha mitte ainult jooksvate artiklite hulgast, vaid kasutada ka varasema materjali arhiivi. Järjest pakkusid elektroonilisi teenuseid nii Eesti kui ka välisriikide uudisteagentuurid. Peale BNS-i ja ETA saab raamatukogu  vahendusel teha infootsingut nii Reutersi, Interfaxi, ITAR-TASS-i kui ka mitme SRÜ riigi uudisteagentuuridest. Tekkis võimalus kasutada sidusandmebaase. Esimene suurem andmebaaside kogum OCLC FirstSearch võeti parlamendiinfo keskuses kasutusele 1995. aastal.